Predkladacia správa 
Ministerstvo práce, sociálnych vecí a rodiny Slovenskej republiky predkladá návrh zákona, ktorým sa mení a dopĺňa zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. 

Primárnym cieľom navrhovanej právnej úpravy je najmä transpozícia smernice Európskeho parlamentu a Rady 2014/50/EÚ zo 16. apríla 2014 o minimálnych požiadavkách na posilnenie mobility pracovníkov medzi členskými štátmi zlepšením nadobúdania a zachovávania doplnkových dôchodkových práv (Ú. v. EÚ L 128, 30. 4. 2014) (ďalej len „smernica 2014/50/EÚ“) a transpozícia smernice Európskeho parlamentu a Rady (EÚ) 2016/2341 zo 14. decembra 2016 o činnosti inštitúcií zamestnaneckého dôchodkového zabezpečenia (IZDZ) a o dohľade nad nimi (prepracované znenie) (Ú. v. EÚ L 354, 23. 12. 2016) (ďalej len „smernica (EÚ) 2016/2341“). Nakoľko smernica 2014/50/EÚ sa uplatňuje na doplnkové dôchodkové systémy a smernica (EÚ) 2016/2341 je prepracovaným znením smernice Európskeho parlamentu a Rady 2003/41/ES z 3. júna 2003 o činnostiach a dohľade nad inštitúciami zamestnaneckého dôchodkového zabezpečenia (Ú. v. EÚ L 235, 23. 9. 2003) v platnom znení, ktorá už bola do tohto zákona prebraná, transpozícia oboch smerníc a ich vykonávanie sa bude realizovať v rámci systému doplnkového dôchodkového sporenia. 
Okrem vyššie uvedeného sa navrhuje zavedenie novej dávky z doplnkového dôchodkového sporenia, ktorá umožní účastníkom tohto systému odísť skôr z pracovného trhu a financovať svoje životné náklady súkromnými prostriedkami z osobného účtu, tzv. preddôchodok. V snahe uľahčiť mobilitu zamestnancov medzi členskými štátmi ako aj v záujme zlepšenia prevoditeľnosti dôchodkových úspor zamestnancov sa medzi inštitúciami zamestnaneckého dôchodkového zabezpečenia (v podmienkach Slovenskej republiky doplnkové dôchodkové spoločnosti) zavádza možnosť individuálneho prevodu majetku člena (resp. účastníka). 

Návrh obsahuje aj zmeny právnej úpravy doplnkového dôchodkového sporenia na základe podnetov z aplikačnej praxe, ktoré sa týkajú najmä vzniku povinnosti zamestnávateľa určiť zamestnancovi vykonávajúcemu rizikové práce, ktorý neuzatvoril účastnícku zmluvu, doplnkovú dôchodkovú spoločnosť. Súčasne s týmto opatrením sa navrhuje aj zrušenie povinnosti platenia dane z príjmov a poistného na zdravotné poistenie z príspevkov zamestnávateľa na doplnkové dôchodkové sporenie samotným zamestnancom – rizikárom.
 
Návrh zákona má pozitívne vplyvy a negatívne vplyvy na rozpočet verejnej správy, pozitívne vplyvy a negatívne vplyvy na podnikateľské prostredie a pozitívne sociálne vplyvy. Na životné prostredie, na informatizáciu a na služby verejnej správy pre občana vládny návrh zákona nemá žiadne vplyvy.

	Návrh zákona sa nepredkladá do vnútrokomunitárneho pripomienkového konania.

Účinnosť ustanovení, ktorými sa preberá smernica 2014/50/EÚ sa navrhuje od 1. mája 2018, keďže v súlade s článkom 8 uvedenej smernice musia členské štáty prijať všetky opatrenia potrebné na dosiahnutie súladu so smernicou do 21. mája 2018. Rovnako sa navrhuje aj účinnosť ustanovení, ktoré zavádzajú povinnosť doplnkovej dôchodkovej spoločnosti a dôchodkovej správcovskej spoločnosti poskytovať Ministerstvu práce, sociálnych vecí a rodiny ako aj Ministerstvu financií údaje o ich klientoch vrátane ich osobných údajov. Účinnosť ostatných ustanovení sa navrhuje od 1. januára 2019, nakoľko návrh zákona obsahuje zmeny v oblasti daní a odvodov a prebratie smernice (EÚ) 2016/2341 vyžaduje dostatočne dlhú legisvakačnú lehotu pre doplnkové dôchodkové spoločnosti na oboznámenie sa s obsahom zákona a prípravu zmien v informačných systémoch. Účinnosť právnych predpisov, ktorými sa má dosiahnuť súlad so smernicou (EÚ) 2016/2341 sa vyžaduje najneskôr do 13. januára 2019.

Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého návrhu zákona. Na rokovanie vlády Slovenskej republiky sa predkladá s rozpormi uvedenými vo vyhlásení, ktoré je súčasťou návrhu zákona.